Wat gebeur ná grondhervorming, vra TLU SA | Maroela Media
"Die regering en [pres. Cyril] Ramaphosa laat hulle aan die neuse rondlei deur die massas sonder om die langtermyn impak op Suid-Afrika in ag te neem," sê Louis Meintjes, die president van TLU SA. "Die massas eis 'n onmiddellike oplossing vir iets waarvoor daar nie 'n onmiddellike oplossing is nie.
"Suid-Afrika het eenvoudig nie die vermoë of kapasiteit om dit wat die taakspan voorstel, te implementeer nie. Maar die verwagting is geskep en nou moet die voorstelle eenvoudig afgedwing word om die massas tevrede te hou. Ten spyte daarvan dat dit 'n negatiewe impak op elke Suid-Afrikaner sal hê en nie net op boere en hulle werkers nie," het Meintjes bygevoeg.
Die landbougemeenskap het reeds vroeër kapsie gemaak oor die manier waarop die verslag saamgestel is nadat landbouers grootliks uit die proses gelaat is. Die boer Nick Serfontein en voorsitter van AgriSA, Dan Kriek – die enigste landbouverteenwoordigers op die paneel – se insette is in so 'n mate opsy geskuif dat hulle 'n minderheidsverslag saamgestel het. TLU SA, verteenwoordiger van kommersiële boere, is geensins om kommentaar genader nie.
"Wie praat namens al die boere wat nie verteenwoordiging in die paneel gehad het nie?" vra Meintjes. "TLU SA stel nog altyd ekonomiese beginsels voorop in enige gesprekke oor hervorming en as die basis vir suksesvolle landbou. Hierdie proses was beslis nie ekonomies gedrewe nie, maar stuur af op 'n staatsbeheerde omgewing waarbinne die inisiatief van entrepreneurs en beleggers versmoor sal word. Die samestelling van die taakspan het duidelik 'n spesifieke uitkoms bewerkstellig as gevolg van die persoonlike verbintenisse en standpunte wat ondersteun word."
Die voorgestelde proses rondom die keuring en kies van bevoordeeldes is onder verdenking en baie duidelik deel van die ANC-regering se uitkoms van totale staatsbeheer, en in besonder die beheer van die produksie en verspreiding van voedsel. "Dit is niks anders as die wettiging van grondkaping deur die ANC-elite nie. Waarom anders die voorgestelde regulering oor watter produk waar geplant mag word, tesame met 'n beplande grondbelasting vir plase waar boere reeds onder geweldige druk verkeer om kop bo water te hou?"
"Deur net grond uit te deel, gaan beslis nie die ingewikkelde probleem van armoede – wat gesetel is in 'n onopgeleide werkersklas as gevolg van swak skolering en gebrekkige vaardigheidsontwikkeling – oplos nie," het Meintjes gesê. "Werk eerder daaraan om 'n ware klimaat vir ekonomiese welvaart te skep. Die proses sal net slaag indien daar aan ekonomiese beginsels voldoen word eerder as rasgedrewe politiek.
Die regering voel n vark- afval vir ons boere, die mense sal met kruiwaens vol geld in lang rye staan net om n brood te koop. Merk my woorde!
Aan wie gaan die titel aktes gegee word in die grondonteienung verband? Die ANC maak regtig n baie groot fout om grondonteiening sonder vergoeding toe te staan. Daarom se ek hou op erfbelasting betaal solank. Hier gaan baie lelike dinge gebeur. Daarom beweeg SA elke minuut afwaarts in die grond in. Rus in vrede ons pragtige land Suid Afrika.
Meintjies se slot parragraaf som dit mooi op.
As die grond klaar weggegee is gaan hulle jou pensioen, aandele en uiteindelik jou huis weggee. DIe uiteinde is dat, self al het hulle alles gevat, hulle jou steeds gaan blameer vir hulle armoede, en dan kom hulle vir jou!